SKRIFTLIG FORESPØRGSEL E-0579/00

af Struan Stevenson (PPE-DE) til Kommissionen

(29. februar 2000)

Om: De foreslåede foderstofbekendtgørelser for 2000

Der er udbredt bekymring i Det Forenede Kongerige i anledning af de foreslåede foderstofbekendtgørelser for 2000, som Landbrugs-, Fiskeri og Levnedsmiddelministeriet har udarbejdet. Inden for den animalske produktion er man af den opfattelse, at de nugældende EU-forordninger tvinger Landbrugs-, Fiskeri og Levnedsmiddelministeriet til at sikre, at der kun gives tilsætningsstoffer til husdyr, som er iblandet foderstoffer. En sådan bestemmelse vil i realiteten forhindre den udbredte anvendelse af mineralblokke, langtsomt opløselige piller, mineralslikkesten, og andet mineraltilskud, som i vid udstrækning anvendes til græsningsdyr og dyr, der fodres med hø og ensilage.

Kan Kommissionen bekræfte, at den har til hensigt at forhindre anvendelsen af disse former for kosttilskud, og oplyse, om den i givet fald har vurderet de katastrofale konsekvenser for det britiske landbrug?

Svar afgivet på Kommissionens vegne af David Byrne

(16. maj 2000)

Kommissionen beder det ærede parlamentsmedlem være opmærksom på, at der ikke foreligger nogen plan om at forbyde anvendelsen af traditionelle mineralblokke med makronæringsstoffer.

Disse produkter er tilladt og må anvendes, når de markedsføres som foderstoffer i henhold til Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/1017/EØF(1) eller sælges som tilskudsfoder og i særdeleshed mineralsk foder i henhold til Rådets direktiv 79/373/EØF af 2. april 1979 om handel med foderblandinger(2).

Anvendelsen af bolus, mineralblokke, mineralslikkesten og mineraltilskud sammen med visse tilsætningsstoffer som dagligt foder betyder imidlertid ikke nødvendigvis, at der er kontrol med, hvor meget dyret dagligt indtager.

Derfor hedder det i artikel 9 i Rådets direktiv 70/524/EØF af 23. november 1970 om tilsætningsstoffer til foderstoffer(3), at medlemsstaterne fra 1. oktober 1999 skal sikre, at antibiotika, coccidiostatika og vækstfremmende stoffer kun anvendes, hvis de er iblandet foder.

Da Rådets direktiv 96/51/EF af 23. juli 1996(4) om ændring af direktiv 70/524/EØF blev vedtaget, blev det besluttet, at det i betragtning af den viden, man i øjeblikket har på det videnskabelige og tekniske område, og de eksisterende kontrolmuligheder ikke bør være tilladt at indgive disse tilsætningsstoffer på en anden måde end ved iblanding i foder.

Det skal bemærkes, at det for den ovennævnte kategori af tilsætningsstoffer er altafgørende, at betingelserne for tilladelse, der omfatter en maksimalgrænse for iblanding i foder, i praksis bliver opfyldt, idet de tjener til at sikre dyrevelfærd og forbrugerbeskyttelse.

I medfør af direktivet må tilsætningsstoffer fra andre kategorier som f.eks. vitaminer, sporstoffer, enzymer og mikroorganismer anvendes, hvis de indgives på anden vis end ved iblanding i foder, men på betingelse af, at metoden er omfattet af den pågældende tilladelsesforordning. Denne undtagelse er indført for at tage hensyn til den tekniske udvikling inden for anvendelse af tilsætningsstoffer. Det må forudses at blive tilfældet for den type tilsætningsstoffer, fordi de mulige skadevirkninger på menneskers og dyrs helbred anses for meget små. Hidtil er der dog ikke ved udstedelse af tilladelser taget hensyn til muligheden af, at tilsætningsstoffer kan tilføres på andre måder end ved iblanding i foder.

Kommissionen er klar over problemerne i det moderne landbrug. Som følge af behovet for mere fleksible rammer for anvendelsen af bestemte stoffer, især tilsætningsstoffer, på andre måder end ved iblanding i foder, fremsatte Kommissionen derfor i juli 1997 forslag(5) til Parlamentet og til Rådet om anvendelse af fodertilskud til dyr. Sådanne tilskud er blandinger, der sandsynligvis indeholder høje mængder af mineraler, sporstoffer, vitaminer, aminosyrer osv., som kan indgives oralt over en meget kort periode i form af en individuel dosis i drikkevandet eller gennem det daglige foder.

Rådet har endnu ikke vedtaget en fælles holdning til forslaget, hvortil der blev stillet ændringsforslag under Parlamentets førstebehandling i september 1999.

(1) EFT L 125 af 23.5.1996.

(2) EFT L 86 af 6.4.1979.

(3) EFT L 270 af 14.12.1970.

(4) EFT L 235 af 17.9.1996.

(5) EFT C 298 af 30.9.1997.